Ego Raimundus, Dei gratia, dux Narbonensis, comes Tolosanus, marchio Provincie, omnibus baillivis, servientibus, bajulis et hominibus meis, et universis presentem cartam inspecturis, salutem. Sciatis quod ego intuitu Dei, pro salute anime mee et antecessorum meorum, quitavi omnes nuncios qui ad victum et vestitum sacri conventus Cluniacensis, vel ad aliud opus eorum aliquid deberent, ab omni pedagio et traverso et passagio per totam terram et posse meum et eos omnes in conductu meo suscipio; et firmiter prohibeo ne aliquis de meis militibus, servientibus, vel bajulis hanc mee donationis et concessionis paginam audeat vel presumat aliquatenus temerare. Et ut hoc donum meum perpetua gaudeat firmitate, sigilli mei munimine roboravi.